Þingræður haldnar á Alþingi Íslendinga



Herra forseti. Mér er sagt, að á þingfundi í gær, þar sem ég var forfallaður frá að mæta, hafi hv. 1. þm. N-M. kvatt sér hljóðs og kvartað undan því, að frv., sem hann flytur um breytingar á refsingum fyrir landhelgisbrot, hafi ekki verið afgreitt úr sjútvn, og því ekki verið tekið á dagskrá. Þetta mun vera í annað sinn sem hv. 1. þm. N-M. kvartar um þetta, og skýrði ég það á sínum tíma, hið fyrra sinn sem hann kvaddi sér hljóðs um þetta, að þá skorti nefndina umsagnir, sem hún taldi sér nauðsynlegt að fá, áður en hún gæti afgreitt málið: Síðan hefur það gerzt, að sjútvmrh. hefur óskað eftir því, að ríkisstj. fengi tækifæri til þess að athuga frv., áður en það kæmi á dagskrá eða yrði afgreitt úr nefndinni, og hef ég talið sjálfsagt að verða við því. Þetta eru sem sagt ástæðurnar fyrir því, að sjútvn. hefur ekki enn þá afgr. málið. Hins vegar get ég lýst því yfir, að vegna þess, hve fast er sótt á að fá málið á dagskrá af hendi hv. þm., mun ég taka það til athugunar í sjútvn., hvort hún vilji skila nál. um málið og afgreiða það, án þess að þeirri athugun, sem ríkisstj. hefur nú á málinu, sé lokið. En að sjálfsögðu mun ég ekki hafa nein afskipti af því, hvort hæstv. forseti tekur málið á dagskrá, án þess að nál. liggi fyrir.



Herra forseti. Þegar ég kvaddi mér hljóðs utan dagskrár í gær eða kallaði eftir þessu máli fram, hafði forsetinn ekki tilkynnt, að hv. þm. hefði boðað nein forföll frá þingfundi, og ég vissi ekki annað, en hann væri hér í deildinni, eins og honum bar skylda til. Mér þykir undarlegt, ef ríkisstj, þarf marga mánuði til að athuga málið. Það liggur ósköp einfalt fyrir. Ég hef ekkert á móti því, að ríkisstj. fái málið til athugunar, en hún mun ekki þurfa langan tíma til að athuga það. Það er ekki nema tvennt, sem um er að ræða: Eigum við annars vegar að reyna að stuðla að því, að landhelgin sé friðuð, svo að hún fari ekki í örtröð vegna ofveiði, og sé friðuð fyrir íslenzkum togurum. Ég man ósköp vel eftir því, þegar einn maður, mikils metinn maður í okkar þjóðlífi, sagði fyrst þegar við vorum að ræða þetta: Hvar eiga þá okkar togarar að fiska? - Ég man líka ósköp vel eftir því, sem annar hv. þm. í þingnefnd sagði, þegar talað var um að breyta landhelgislögunum á þann hátt, að fyrir ný lönd, sem ekki hefðu áður fiskað síld hér við land, væri búin til sérstök lína, því að það bar öllum saman um, að það væri hægt. Þá stóð hann upp með miklum móð og mælti móti því, það væri ósanngjarnt að veita það ekki þeim, sem kæmu hér eftir, þó að þeir væru ekki byrjaðir að veiða neitt áður. Ég svo sem þekki þessar raddir. Ég man vel eftir, þegar annað frv. var á ferðinni og var verið að reyna að útiloka helztu gæðinga Sjálfstfl., sem meira að segja sumir sitja nú hér á þingi, frá því að vísa togurunum inn í landhelgina. Ég man ósköp vel eftir því. Ég gæti nefnt þá marga, fingurnir á höndunum nægja ekki til að telja þá upp, sem að því stóðu og voru þá áberandi menn í þinginu og utan. Þetta vil ég reyna að undirstrika að komi ekki fyrir, og jafnframt vil ég sýna það nú, einmitt áður en á að fara að ræða um þessi mál á alþjóðasamkomu í Sviss, að okkur sé þetta svo mikil alvara, að við leggjum þyngri refsingar á Íslendinga, sem gera þetta, heldur en aðrar þjóðir. Við sviptum þá bókstaflega skipstjóraréttindum. Og það er sannarlega ekki meira að gera það við þá menn, sem leika sér að því að fara inn fyrir landhelgislínuna og veiða þar og eyðileggja framtíðarvon þjóðarinnar um uppeldi á ungviðinu, heldur en að svipta mann, sem er ölvaður við akstur, akstursleyfi. Það er miklu meira ástæða til þess. Þess vegna skil ég ekki í öðru en ríkisstj. verði fljót að átta sig á þessu, ef hv. nefnd hefur fyrst komið til hugar núna að samþ. frv. Annars hefði náttúrlega verið alveg eins rétt að spyrja lögfræðing um það eins og sjálfa skipstjórana, eins og mun hafa verið gert af nefndinni.



Herra forseti. Það eru aðeins örfá orð. - Ég skil ekki, af hvaða tilefni hv. 1. þm. N-M. er að blanda Sjálfstfl. í þetta mál. Hann kvartaði hér á þingfundi í gær, að mál væri ekki afgreitt úr nefnd, og ég veit ekki betur, en stjórnarflokkarnir ráði í nefndum, en ekki Sjálfstfl. Það er eins og hv. þm. hafi gaman af því að vera að létta skapi sínu og koma með slettur til Sjálfstfl. í máli, sem honum kemur ekkert við. Hann getur vitaskuld fengið afgreitt mál án allra aðgerða Sjálfstfl.

Forseti (BSt) : Mér virðist þær ástæður, sem hv. form. sjútvn. færði fyrir því, að nefndin hefur ekki enn skilað áliti, vera gildar. Þar sem ríkisstj. sjálf hefur óskað eftir að segja sitt álit á málinu áður, finnst mér eðlilegt, a. m. k. um tíma, að verða við þeirri ósk. Ég mun því sjá hvað setur, hvort nefndin innan skamms skilar ekki áliti um þetta frv., og ekki taka það á dagskrá án nál., fyrr en mér sýnist útséð um það, að nál. komi.